Ο **Χάινριχ Κουλ** (*Heinrich Kuhl*, 17 Σεπτεμβρίου 1797 – 14 Σεπτεμβρίου 1821) ήταν Γερμανός φυσιοδίφης και ζωολόγος.

Ο Κουλ γεννήθηκε στο Χάναου της Έσσης. Από το 1817 έως το 1820 ήταν βοηθός του καθηγητή Τ. φαν Σβίντερεν της φυσικής ιστορίας στο Πανεπιστήμιο του Χρόνινγκεν της Ολλανδίας. Το 1817 δημοσίευσε μια μονογραφία με θέμα τις νυχτερίδες και το 1819 δημοσίευσε μια επισκόπηση των παπαγάλων με τίτλο *Conspectus psittacorum*. Επίσης δημοσίευσε την πρώτη μονογραφία με θέμα τα θαλασσοπούλια της τάξεως ρινοτρυπόµορφα και έναν κατάλογο όλων των πτηνών που απεικονίζονταν στο έργο του Ντωμπεντόν *Planches Enluminées*. Τέλος, μαζί με τον Ολλανδό φίλο του Γιόχαν Κούνραντ φαν Χάσελτ (1797-1823) συνέταξαν και εξέδωσαν τις *Beiträge zur Zoologie und vergleichenden Anatomie* (= «Συνεισφορές στη Ζωολογία και τη Συγκριτική Ανατομική», Φραγκφούρτη 1820). 

Το 1820 ο Κουλ έγινε βοηθός του Κούνραντ Γιάκομπ Τέμινκ στο Εθνικό Μουσείο Φυσικής Ιστορίας στο Λέιντεν. Μετά ταξίδεψε στην Ιάβα, τότε μέρος της ολλανδικής αποικίας των Ανατολικών Ινδιών, μαζί με τον φαν Χάσελτ, προκειμένου να μελετήσουν τα ζώα της νήσου. Απέστειλαν στο μουσείο του Λέιντεν 200 σκελετούς, 200 τομάρια από 65 διαφορετικά είδη θηλαστικών, 2.000 πτηνών, 1.400 ψάρια, 300 ερπετά και αμφίβια, αλλά και πολλά έντομα και καρκινοειδή (οστρακόδερμα).

Ο Κουλ περιέγραψε πολλά νέα είδη και γένη αμφιβίων και ερπετών.

Ο Χάινριχ Κουλ πέθανε σε ηλικία μόλις 24 ετών στο Μπύτενσορχ, το σημερινο Μπόγκορ της Ιάβας, από μόλυνση του ήπατος, προτού συμπληρώσει ένα έτος στο νησί. Ο Γιόχαν φαν Χάσελτ συνέχισε το έργο του της συλλογής δειγμάτων, αλλά και εκείνος πέθανε δύο χρόνια αργότερα. Οι δύο συνεργάτες και φίλοι θάφτηκαν στον ίδιο τάφο στον Βοτανικό Κήπο του Μπόγκορ.

Η πρότυπη συντομογραφία **Kuhl** χρησιμοποιείται διεθνώς για να υποδηλώσει τον Χάινριχ Κουλ σε επιστημονικές αναφορές βοτανικών ονομασιών.

Ονομάσθηκαν προς τιμή του
-------------------------

Ο «κάβουρας-φάντασμα» του Κουλ, *Ocypode kuhlii*
Ο βάτραχος *Limnonectes kuhlii*
Σε ένα γένος οργανισμού (εξ αυτού και σε μία οικογένεια), καθώς και σε αρκετά είδη, έχει δοθεί το όνομα του Κουλ σε ανάμνηση του έργου του ως φυσιοδίφη και ζωολόγου. Το γένος είναι η ***Kuhlia*** (με 12 είδη), που είναι το μοναδικό της ομώνυμης οικογένειας *Kuhliidae* περκόμορφων ωκεάνιων ψαριών. Τα είδη που φέρουν το όνομα του Κουλ είναι τα εξής:

**Ψάρια**

* *Neotrygon kuhlii*, είδος σαλαχιού
* *Pangio kuhlii*, της τάξεως των κυπρινόμορφων

**Ερπετά και αμφίβια**

* *Limnonectes kuhlii*, βάτραχος της Νοτιοανατολικής Ασίας
* *Gonocephalus kuhli* ή «δράκος των δασών», είδος σαύρας της Ινδονησίας
* *Ptychozoon kuhli* ή «[ιπτάμενο] γκέκο του Κουλ», που ζει στη Νοτιοανατολική Ασία

**Πτηνά**

* *Vini kuhlii*, παπαγάλος των νησιών του Νότιου Ειρηνικού

**Θηλαστικά**

* *Axis kuhlii* ή «ελάφι της νήσου Μπαβέαν», κρισίμως κινδυνεύον είδος
* *Callithrix kuhlii*, είδος πιθήκου
* *Eptesicus kuhli*, συνώνυμο του *Eptesicus nilssonii*, είδους νυχτερίδας
* *Pipistrellus kuhlii*, είδος νυχτερίδας
* *Sciurillus pusillus kuhlii*, υποείδος σκίουρου
* *Scotophilus kuhlii*, είδος νυχτερίδας

Παραπομπές
----------

1. 1 2  «Heinrich Kuhl». *Biografisch Portaal*. 05819235.
2. ↑  Ανακτήθηκε στις 7  Μαΐου 2020.
3. ↑  Ανακτήθηκε στις 20  Ιουνίου 2019.
4. ↑  d-nb.info/gnd/119213133. Ανακτήθηκε στις 26  Φεβρουαρίου 2023.
5. 1 2  bionomia.net/Q61469. Ανακτήθηκε στις 26  Φεβρουαρίου 2023.
6. ↑  Roberts T.R.: «The freshwater fishes of Java, as observed by Kuhl and van Hasselt in 1820-23», *Zoologische Verhandelingen*, τόμ. **285** (έτος 1993), σσ. 1-94 (PDF)
7. ↑  Husson A.M. και L.B. Holthuis: «The dates of publication of *Verhandelingen over de natuurlijke Geschiedenis der Nederlandsche overzeesche Bezittingen*», *Zoologische Verhandelingen*, τόμ. **34** (έτος 1955), σσ. 17-24 (PDF)
8. ↑  «Kuhl», [. «The Reptile Database»
9. ↑  «Kuhl» [. «Amphibian Species of the World 5.5, an Online Reference»
10. ↑  Zoohistory. co. uk pdf file[*νεκρός σύνδεσμος*]
11. 1 2  Beolens, Bo, Michael Watkins και Michael Grayson: *The Eponym Dictionary of Reptiles*, Johns Hopkins University Press, Βαλτιμόρη 2011, ISBN 978-1-4214-0135-5 («Kuhl», σελ. 147)

Εξωτερικοί σύνδεσμοι
--------------------

* Το κείμενο του έργου *Beiträge zur Zoologie und vergleichenden Anatomie* (στη γερμανική)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 45106482
* LCCN: n87144303
* ISNI: 0000 0000 3126 3402
* GND: 119213133
* SUDOC: 165598883
* BNF: cb10316356s (data)
* BPN: 05819235
* Botanist: Kuhl

 |

 |